*Tämä artikkeli kertoo suomalaisesta laulajasta. Suomalaisesta jalkapalloilijasta kertoo artikkeli Johanna Hytti (jalkapalloilija).*

**Johanna Hytti** (o.s. **Virtanen**, s. 16. kesäkuuta 1976 Kuusamo) on suomalainen laulaja, lauluntekijä ja freelancer-muusikko. Hän soittaa ja laulaa Kuunkuiskaajat-yhtyeessä yhdessä Susan Ahon kanssa. He edustivat Suomea Eurovision laulukilpailussa 2010.

Hytin instrumentteja ovat laulun lisäksi piano, harmoni, 2-rivinen haitari ja erilaiset kanteleet. Hytti toimii myös äänenkäytön ja -huollon opettajana. Lisäksi Hytti on kouluttautunut synnytyslauluvalmentajaksi ja kehittänyt oman synnytyslaulukonseptin.

Ura
---

Hytti aloitti kansanmusiikin opiskelun Kaustisella Ala-Könni-opistolla vuonna 1996 pääaineenaan 36-kielinen Perhojokilaakson kantele. Kaustiselta Hytti siirtyi opiskelemaan Kokkolan Konservatorioon, jossa pääaineeksi vaihtui laulu. Vuonna 2001 Hytti aloitti opinnot Sibelius-Akatemiassa, josta valmistui musiikin maisteriksi vuonna 2012.

#### Värttinä

Hytti esiintyi Värttinässä vuosina 2001–2012

#### Kuunkuiskaajat

Vuonna 2008 Hytti perusti yhdessä Värttinän toisen laulajan Susan Ahon kanssa yhtyeen Kuunkuiskaajat. Yhtye toimi aina vuoteen 2010 saakka duona, mutta euroviisuesiintymisen jälkeen duo kasvoi kvintetiksi, jossa soittaa myös Topi Korhonen (basso), Sampsa Asikainen (kitara) ja Kevin Knouna (rummut). Vuonna 2013 mukaan tuli toinen kitaristi Anssi Salminen. Kuunkuiskaajat on julkaissut kaksi albumia, vuonna 2009 ilmestyneen *Kuunkuiskaajat*, jonka kappaleet ovat pääosin musiikintekijä Timo Kiiskisen käsialaa, mutta mukana on myös monia Ahon sävellyksiä sekä vuonna 2016 ilmestyneen *Revitty rakkaus* joka on kokonaan Ahon ja Hytin sanoittama, säveltämä ja sovittama levy. Huhtikuussa 2016 yhtye ilmoitti lopettavansa. Uuden albumin kappale "Unelmaa" oli Ylen Radio Suomen 24. soitetuin kappale vuonna 2016.

#### Eurovision laulukilpailu

Kuunkuiskaajat Oslossa Eurovision laulukilpailun alla keväällä 2010.
Syksyllä 2009 Hytti osallistui euroviisujen karsintoihin yhdessä Susan Ahon kanssa kutsuttuina artisteina yhtyeellä Kuunkuiskaajat. Suomen vuoden 2010 euroviisukarsintojen kolme alkuerää järjestettiin Ylen studiolla Ristimäessä ja lopuksi finaali Tampereen Messu- ja Urheilukeskuksessa. Tammikuussa 2010 karsintojen superfinaalissa yhtyeen kappale "Työlki ellää" sai 18 333 ääntä ja se valittiin edustamaan Suomea vuoden 2010 Eurovision laulukilpailuihin. Finaalilähetys Suomen karsinnoista keräsi 1 004 000 televisiokatsojaa. Oslon semifinaalissa Suomi sai 49 pistettä ja jäi loppukilpailupaikasta kolme pistettä. Puhelinäänten perusteella Suomi olisi yltänyt finaaliin, mutta asiantuntijaraadin pisteet ratkaisivat.

#### Muu musiikkituotanto

Hytti tekee myös musiikkia muille muusikoille sekä säveltää, sovittaa ja sanoittaa kappaleita muun muassa Kuunkuiskaajille, Fanny Frulle ja Ingrid-yhtyeelle. Tällä hetkellä Hytti toimii Ingrid Music Oy:n taiteellisena johtajana.

#### Esiintymisvalmentaja

Vuonna 2019 Hytti perusti yhdessä Johanna Olssonin kanssa Loisto-Johannat Oy:n jossa hän toimii yritysten johtajien esiintymis-, karisma- ja vuorovaikutusvalmentajana.

#### Yksityiselämä

Hytti on naimisissa ja asuu Helsingissä. Hän kertoi vuonna 2016 lehtihaastattelussa sairastuneensa ihosyöpään 2015. Hänet leikattiin ja hän voi nykyään hyvin.

Yhtyeet
-------

* Värttinä (2001–2012)
* Kuunkuiskaajat (2008–)
* Fanny Fru (2012–)
* Ingrid (2012–)

Palkinnot
---------

* Suomi-palkinto (2005)
* Maailmanmusiikin WOMEX-palkinto (2012)

Diskografia
-----------

### Kuunkuiskaajat

* *Kuunkuiskaajat* (2009)
* *Revitty rakkaus* (2016)

### Värttinä

* *Double Life* (2002)
* *Iki* (2003)
* *Snow Angel* (2005)
* *Miero* (2006)
* *Utu*  (2012)

### Vierailut

* *Ahjo* (1999)
* *Ahjo 2* (2002)
* *Simon Ho, Joki* (2004)
* *Simon Ho, Live* (2006)
* *Waltari, Release Dates* (2007)
* *Lord of the Rings, Original London Production* (2008)
* *Markojuhani Rautavaara* (2010)
* *Rillumarei Revyy, Esa Pakarinen 100 vuotta-juhlakiertue* (2011)
* *Metsäntaika-levy* (2011)
* *Juhannusjuna (2012)*
* *Viktorin viimeiset kiusaukset, Viktor Klimenkon 50-vuotistaiteilijajuhlakiertue* (2012)

Kirjallisuutta
--------------

* Nevalainen, Kimmo: *Värttinä: Mierontiellä ja punaisella matolla*. Helsinki: Like, 2008. ISBN 978-952-01-0139-8.

Lähteet
-------

1. ↑  Pauliina Leinonen: Jalka haavoilla yllätysvoittoon.  *Ilta-Sanomat*, 2010, nro 1.2.2010, s. 19.
2. ↑  Synnytyslaulun opettajia Suomessa *Voxilentii*. Viitattu 2004.
3. ↑  Laulaja Johanna Virtasen maisterikonsertti *Sibelius-Akatemia*. Viitattu 1.12.2012.
4. ↑  Laulaja Johanna Virtanen erotettiin Värttinästä *Helsingin Sanomat*.  18.10.2012. Viitattu 18.10.2012.
5. ↑  Kuunkuiskaajat teki tunteisiin osuvan jäähyväislevyn *Helsingin Sanomat*. Viitattu 2016.
6. ↑  Euroviisuedustaja Kuunkuiskaajien yllätyspäätös: "Me lopetamme" *Iltalehti*. Viitattu 2016.
7. ↑  Yle Radio Suomen 2016 100 soitetuinta *Yle Radio Suomi*.  Arkistoitu 2.2.2017. Viitattu 2017.
8. ↑  TV-mittaritutkimuksen tuloksia *Finnpanel*.
9. ↑  EBU reveals split voting outcome, surprising results *EBU*. Viitattu 1.12.2012.
10. ↑  Muu musiikkituotanto *Johanna Hytti Official*.
11. ↑  Virstanpylväät *Ingrid Music Oy*.
12. ↑  Jos sinusta ei pidetä töissä, menetät rahaa - uravalmentajat paljastavat *www.iltalehti.fi*. Viitattu 23.1.2021.
13. ↑  News from Johanna *Kuunkuiskaajat Fun Club*. Viitattu 2.12.2012.
14. ↑  Me Naiset: Kuunkuiskaaja-Johannalla syöpä - korva poistettiin *Iltalehti*.  3.3.2016. Viitattu 3.3.2016.
15. ↑  Esa Pakarinen 100 vuotta *Esa Pakarinen*.  Arkistoitu 2.11.2011. Viitattu 2011.

Aiheesta muualla
----------------

* Kuunkuiskaajat

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |